ອິ​ສ​ຣາ​ແອ​ລ ກັບ ປາ​ແລັ​ສ​ໄຕ​ນ໌ ປະ​ຕິ​ບັດ ​ການຢ​ຸດ​ຍິງ ຫຼັງ​ຈາກ​ ໄດ້​ປະ​ທະ​ກັນ​ສອງວັນ
ການ​ຕໍ່​ສູ້​ກັນ​ສອງ​ວັນ​ນັ້ນ​ໄດ້​ເຮັດ​ໃຫ້​ຊາວ ປາ​ແລັ​ສ​ໄຕ​ນ໌ ເສຍ​ຊີ​ວິດ 32 ຄົນ. ບໍ່​ມີ​ລາຍ​ງານ​ກ່ຽວ​ກັບ​ການ​ຕາຍ​ຂອງ​ຊາວ ອິ​ສ​ຣາ​ແອ​ລ.
ກຸ່ມຫົວຮຸນແຮງ ປາແລັສໄຕນ໌ ຈີຮາດ ອິສລາມ ໄດ້ກ່າວໃນວັນພະຫັດມື້ນີ້ວ່າ ພວກເຂົາໄດ້ທຳການຢຸດຍິງ ໃນຄວາມຮຸນແຮງຄັ້ງຫຼ້າສຸດກັບ ອິສຣາແອລ ຫຼັງຈາກທັງສອງຝ່າຍໄດ້ບັນລຸສັນຍາສະຫງົບເສິກ ທີ່ປະເທດ ອີຈິບ ເປັນຜູ້ໄກ່ເກ່ຍ ໂຄສົກກຸ່ມ ຈີຮາດ ອິສລາມ ໄດ້ກ່າວວ່າການຢຸດຍິງໄດ້ມີຜົນບັງຄັບໃຊ້ໃນຕອນເຊົ້າວັນພະຫັດມື້ນີ້ ແລະ ອິສຣາແອລ ໄດ້ເຂົ້າຮ່ວມໃນການຕົກລົງຕໍ່ຫຼາຍເງື່ອນໄຂ, ເຊິ່ງລວມມີການຢຸດແນເປົ້າສັງຫານຜູ້ນຳຂອງກຸ່ມນັ້ນ ລັດຖະມົນຕີການຕ່າງປະເທດ ອິສຣາແອລ ທ່ານ ອິສຣາແອລ ແຄັດສ໌ ໄດ້ກ່າວຕໍ່ວິທະຍຸທະຫານບົກວ່າ ກອງກຳລັງ ອິສຣາແອລ ຈະລະງັບການໂຈມຕີຕ່າງໆ ຖ້າ ປາແລັສໄຕນ໌ ກໍມິດງຽບເຊັ່ນກັນ ແຕ່ທ່ານໄດ້ປະຕິເສດທີ່ຈະປ່ຽນແປງໃນນະໂຍບາຍຂອງ ອິສຣາແອລ, ໂດຍເວົ້າວ່າເຂົາເຈົ້າຈະບໍ່ລັງເລໃຈໃນການໂຈມຕີໃຜກໍຕາມ ຜູ້ທີ່ພະຍາຍາມຈະທຳຮ້າຍເຂົາເຈົ້າ ການໂຈມຕີທາງອາກາດຂອງ ອິສຣາແອລ ໄດ້ສັງຫານຜູ້ບັນຊາການກຸ່ມ ຈີຮາດ ອິສລາມ ໃນເຂດ ກາຊາ ເມື່ອວັນອັງຄານແລ້ວນີ້ ເຫດການນັ້ນໄດ້ນຳໄປສູ່ການແກ້ແຄ້ນດ້ວຍການຍິງຈະຫຼວດຈາກກຸ່ມຫົວຮຸນແຮງ ປາແລັສໄຕນ໌ ແລະ ການໂຈມຕີທາງອາກາດຂອງ ອິສຣາແອລ ຫຼາຍຮອບໃນເວລາຕໍ່ມາ ການຕໍ່ສູ້ກັນສອງວັນນັ້ນໄດ້ເຮັດໃຫ້ຊາວ ປາແລັສໄຕນ໌ ເສຍຊີວິດ 32 ຄົນ ບໍ່ມີລາຍງານກ່ຽວກັບການຕາຍຂອງຊາວ ອິສຣາແອລ ທູດພິເສດປະຈຳເຂດຕາເວັນອອກກາງ ສະຫະປະຊາຊາດ ທ່ານ ນິໂກລາຍ ມລາເດນອຟ ໄດ້ກ່າວວ່າ ອີຈິບ ແລະ ສະຫະປະຊາຊາດ ໄດ້ເຮັດວຽກເພື່ອປ້ອງກັນຄວາມຂັດແຍ້ງ “ຈາກການນຳໄປສູ່ສົງຄາມ ” ທ່ານ ມລາເດນອຟ ໄດ້ຂຽນໃນທວິດເຕີວ່າ “ໃນສອງສາມຊົ່ວໂມງ ແລະ ວັນຈະມາເຖິງແມ່ນມີຄວາມສຳຄັນ ທຸກຝ່າຍຕ້ອງສະແດງການຍັບຢັ້ງສູງສຸດ ແລະ ເຮັດໜ້າທີ່ຂອງເຂົາເຈົ້າເພື່ອປ້ອງກັນການນອງເລືອດ ພາກພື້ນຕາເວັນອອກກາງບໍ່ຕ້ອງການສົງຄາມອີກ ”